|  |
| --- |
|  |

**PREDMET:** Prijedlog Odluke o zakupu zemljišta u vlasništvu Grada Velike Gorice

###### O b r a z l o ž e n j e

Pravni temelj za donošenje ove Odluke sadržan je u članku 35. Zakona o vlasništvu i drugim stvarnim pravima (Narodne novine, broj 91/96., 68/98., 137/99., 22/00., 73/00., 114/01., 79/06., 141/06., 146/08., 38/09., 153/09., 143/12. i 152/14.).

Predloženom Odlukom o zakupu zemljišta u vlasništvu Grada Velike Gorice (u daljnjem tekstu: Odluka) utvrđuju se način, uvjeti i postupak davanja u zakup neizgrađenog građevinskog zemljišta kao i drugog zemljišta u vlasništvu Grada Velike Gorice.

Odlukom se određuje da se zemljište u vlasništvu Grada Velike Gorice može dati u zakup fizičkim i pravnim osobama za potrebe korištenja otvorenog skladišta ili u slične svrhe, za poljoprivrednu obradu, za uređenje zelenih površina, za parkirališni prostor te za potrebe korištenja u svrhu društveno-sportskih i drugih aktivnosti od interesa za zajednicu.

Jedinični iznos zakupnine, sukladno Zakonu o procjeni vrijednosti nekretnina, utvrđuje ovlašteni sudski vještak ili sudski procjenitelj, osim u slučaju zakupa zemljišta za poljoprivrednu obradu kada se jedinični iznos zakupnine utvrđuje sukladno Pravilniku o početnoj zakupnini poljoprivrednog zemljišta u vlasništvu Republike Hrvatske za zakup i zakup za ribnjake.

Odlukom se propisuje da se zemljište u pravilu daje u zakup javnim natječajem prikupljanjem pisanih ponuda uz propisane iznimke kada je moguće zemljište dati u zakup bez provođenja javnog natječaja (neposrednom pogodbom).

Ugovor o zakupu zemljišta sklapa se na roku od 5 godina kao ovršna isprava, iznimno se može sklopiti na rok dulji od 5 godina, ukoliko ponuditelj kod prijave na javni natječaj dokaže potrebu za sklapanjem ugovora na dulji rok, pri čemu o opravdanosti zahtjeva odlučuje Povjerenstvo za davanje u zakup zemljišta u vlasništvu Grada Velike Gorice. Istekom roka na koji je sklopljen, ugovor o zakupu može se ponovo sklopiti sa zakupnikom koji u potpunosti izvršava obveze iz ugovora o zakupu, ukoliko zakupnik najkasnije 60 dana prije isteka roka na koji je ugovor sklopljen, predloži Gradu Velikoj Gorici sklapanje novog ugovora.

Odluka predviđa slučajeve u kojima Grad Velika Gorica može otkazati ugovor o zakupu prije isteka roka, način otkaza i otkazni rok.